ያልተቋጨው የኦሊምፒክ መተዳደሪያ ደንብ ውዝግብ
 ቦጋለ አበበ የኢትዮጵያ ኦሊምፒክ ኮሚቴ ባለፈው ዓመት በቢሾፍቱ ባካሄደው አስቸኳይ ጠቅላላ ጉባዔ ወቅት ኮሚቴው የሚተዳደርበትን አዲስ መተዳደሪያ ደንብ ይፋ ማድረጉ ይታወቃል። ይህ መተዳደሪያ ደንብ ገና ከመጀመሪያው ውዝግብ ያስነሳና በስራ አስፈፃሚ ኮሚቴ አባላት መካከል አለመግባባትን እንደፈጠረ አይዘነጋም። ኮሚቴው ከትንናት በስቲያ በሲዳማ ክልል ሐዋሳ ከተማ ባካሄደው አርባ አምስተኛው መደበኛ ጠቅላላ ጉባዔ ላይም መተዳደሪያ ደንቡን በተመለከተ ከጉባዔው አባላት ጥያቄ አስነስቷል። በተለይም ደንቡ ይፋ ከተደረገ ጀምሮ ተቃውሞ እንዳላት ስትገልፅ የነበረችው የኢትዮጵያ አትሌቲክስ ፌዴሬሽን ፕሬዚዳንት ኮማንደር አትሌት ደራርቱ ቱሉ በጉባዔው ላይ ጥያቄዋን ዳግም አንስታለች። በቢሾፍቱው አስቸኳይ ጠቅላላ ጉባዔ ይፋ የተደረገው መተዳደሪያ ደንብ የጠቅላላ ጉባዔው አባላትና ስራ አስፈፃሚው እንዲወያይበት በይደር ላይ እንደነበር ያስታወሰችው ደራርቱ፣ ኮሚቴው ከትናንት በስቲያ ባደረገው ጉባዔ ላይ ባቀረበው የ2012 ዓ.ም የእቅድ አፈፃፀም ሪፖርት ላይ መተዳደሪያ ደንቡ እንደፀደቀ አድርጎ ማስቀመጡ ተገቢ እንዳልሆነ በመግለፅ ጥያቄ አንስታለች። ‹‹ስራ አስፈፃሚው ባላመነበትና ባልተወያየበት ሁኔታ መተዳደሪያ ሕጉ ፀድቋል፣ መተዳደሪያ ሕጉን በተመለከተ በኮሚቴ እንዲታይ በይደር ተውነው እንጂ አላፀደቅነውም›› ያለችው ደራርቱ በኮሚቴው ውስጥ የተለያዩ ሰዎች በተለይም የፅሕፈት ቤቱ ኃላፊ ተነስተው ሌላ ሰው ሲተካ በተለይም እሷ እንደ ስራ አስፈፃሚ ኮሚቴ አባል እንዳልተሳተፈች ተናግራለች። የኮሚቴው መተዳደሪያ ደንብ ጉዳይ ባለፈው ሳምንት በሸራተን አዲስ በተካሄደው የብሔራዊ ስፖርት ምክር ቤት ጉባዔ ላይ ለሰብሳቢው ምክትል ጠቅላይ ሚኒስትርና የውጪ ጉዳይ ሚኒስትር ደመቀ መኮንን ቀርቦም ባለድርሻ አካላት ከስፖርት ኮሚሽን ጋር ተወያይተውበት ውዝግቡን እንዲፈቱ አቅጣጫ ማስቀመጣቸው ይታወሳል። የብሔራዊ ስፖርት ምክር ቤት ሰብሳቢው ይህን አቅጣጫ ባስቀመጡበት ሁኔታ ኮሚቴው በእቅድ አፈፃፀሙ ሪፖርት ላይ መተዳደሪያ ደንቡ በዓለም አቀፉ ኦሊምፒክ ኮሚቴ ሕግና ደንብ መሰረት እንደፀደቀ አድርጎ ማቅረቡ ከብሔራዊ ስፖርት ምክር ቤቱ ሕግና ደንብ ጋር እንደሚጣረስ ከደራርቱ በተጨማሪ ሌሎች የጉባዔው አባላትም ጥያቄ አንስተውበታል።  በጠቅላላ ጉባዔው በቀረበው ሪፖርት መሰረት የኢትዮጵያ ኦሊምፒክ ኮሚቴን አደረጃጀት፣ አሰራርና የሰው ሃይል አመራር ለማሻሻል የተለያዩ የአቅም ግንባታ ስራዎችን እንዳከናወነ የገለፀ ሲሆን፣ በዋናነት በአሰራር ሊሻሻሉ ከሚገባቸው ስራዎች ቀዳሚዎቹ ደንቦችንና መመሪያዎችን በማዘጋጀት ማሻሻል መሆኑን በማመን ኮሚቴው ከዚህ በፊት በጠቅላላ ጉባዔ የፀደቀ ደንብ እንዳልነበረው አስቀምጧል። ሲሰራበት የነበረው ‹‹የኢትዮጵያ ኦሊምፒክ ኮሚቴ መቋቋሚያና መተዳደሪያ መመሪያ›› በሚል በጠቅላላ ጉባዔ ያልፀደቀና በርካታ ክፍተቶች የነበሩበት መሆኑን በመጥቀስ፣ ኮሚቴው የሕግ ባለሙያዎችን አደራጅቶ የዓለም አቀፉን ኦሊምፒክ ኮሚቴ ቻርተርና የተለያዩ አገራት ተሞክሮዎችን በማካተት አዲስ መተዳደሪያ ደንብ በስራ አስፈፃሚ ቦርድ ተወያይቶና ግብዓት አክሎበት ለጠቅላላ ጉባዔ በማቅረብ መስተካከል አለባቸው የተባሉትን አስተካክሎ እንዲፀድቅ ማድረጉን ያስቀምጣል። በዚህም ዓለም አቀፍ ደረጃውን የጠበቀ መተዳደሪያ ደንብ ቀርፆ ለዓለም አቀፉ ኦሊምፒክ ኮሚቴ በመላክ ግብዓት እየጠበቀ እንደሚገኝ ተብራርቷል። የኢትዮጵያ ኦሊምፒክ ኮሚቴ
ፕሬዚዳንት ዶክተር አሸብር
ወልደጊዮርጊስ በጉዳዩ ላይ
ለተነሱ ጥያቄዎች በሰጡት
ማብራሪያ፣ ጠቅላላ ጉባዔው
መረዳት ያለበት የስፖርት
ምክር ቤቱ ያቀረበው
የስፖርት ማህበራት ማቋቋሚያ
መመሪያ ረቂቅና ውይይት
የሚደረግበት ሃሳብ እንጂ
ፀድቆ መተዳደሪያ የሆነ
ደንብ እንዳልሆነ አስረድተዋል።
ከኦሊምፒክ ጋር ተያይዞ
እያንዳንዱ የሚተላለፍ ውሳኔ
የዓለም አቀፉን ኦሊምፒክ
ኮሚቴ ሕግና ደንብ
መሰረት ባደረገ መልኩ
እንደሆነ የገለፁት ፕሬዚዳንቱ፣
‹‹እኛ እዚህ የተቀመጥነው
የዓለም አቀፉን ኦሊምፒክ
ኮሚቴ ሕግና ደንብ
ለማስፈፀም ነው፣ የኢትዮጵያ
ኦሊምፒክ ኮሚቴ ቀዳሚ
ተግባርም ይህንኑ ማስከበር
ነው፣ ከዚህ የተለየ
ነገር ካለ ለዓለም
አቀፉ ኦሊምፒክ ኮሚቴ
አቅርበን ተቀባይነት ካገኘ
እኛም እንቀበላለን›› ብለዋል።
ብሔራዊ ስፖርት ምክር
ቤቱ ባቀረበው ረቂቅ
ደንብ ላይ ኦሊምፒክ
ኮሚቴ ሳይሆን ክልሎች፣ፌዴሬሽኖች፣የታወቁ
የስፖርት ድርጅትና ተቋማት መልስ መስጠት እንዳለባቸው የጠቆሙት ፕሬዚዳንቱ፣ እነዚህ የተጠቀሱ ባለድርሻ አካላት በብሔራዊ ስፖርት ምክር ቤቱ ረቂቅ ደንብ ላይ ድምፅ እንዳይኖራቸው መቀመጡን አስረድተዋል። ይህን መቀበል አለመቀበል ደግሞ የእነሱ ድርሻ ነው ሲሉ ምላሽ ሰጥተዋል። የስፖርት ማህበራትና ፌዴሬሽኖች፣ ክልሎችና የታወቁ የስፖርት ተቋማትን ከኦሊምፒክ ኮሚቴ አባልነት ያስወጣው ረቂቅ ደንብ መሆኑን ገልፀውም፣ እሳቸው እንደ ኮሚቴው አባልና ፕሬዚዳንት በረቂቅ ደንቡ ላይ እንደማይስማሙበት ተናግረዋል። ‹‹ይሄ እንዲሆን አልፈቅድም፣ ያለክልሎች የኢትዮጵያ ስፖርት ስፖርት አይደለም፣ ያለሕዝብ ተሳትፎ ስፖርቱ ስፖርት ሊሆን አይችልም፣ እነዚህ ትልልቅ ባለድርሻ አካላት የበዪ ተመልካች ሊሆኑ አይገባም›› ሲሉም አብራርተዋል።አዲስ ዘመን ታህሳስ 27/2013